Juozo Miltinio memorialinis butas

Juozo Miltinio memorialinis butas – režisieriaus Juozo Miltinio autentiška namų erdvė Panevėžyje, priklausanti Panevėžio apskrities Gabrielės Petkevičaitės-Bitės viešajai bibliotekai ir veikianti Bibliotekos skyriaus teisėmis. Plačiajai visuomenei duris atvėrė 1996 m. rugsėjo 3 d.Mikelinskaitė, Angelė. Juozo Miltinio palikimo studijų centras. Iš Teatras kaip ugnies žemė. Panevėžys: [Amalkeros leidyba]: Panevėžio apskrities Gabrielės Petkevičaitės-Bitės viešoji biblioteka, 2015, p. 22. ISBN 978-9955-659-63-1.

 Istorija 
1993 m. režisieriaus Juozo Miltinio (1907–1994) testamentu Panevėžio apskrities G. Petkevičaitės-Bitės viešajai bibliotekai patikėti meno kūriniai, J. Miltinio asmeniniai daiktai ir asmeninė biblioteka su sąlyga, kad ši jo palikimo dalis „būtų laikoma kaip kompaktiška, neskaidoma visuma“.Mikelinskaitė, Angelė. Juozo Miltinio palikimo studijų centras. Iš Teatras kaip ugnies žemė. Panevėžys: [Amalkeros leidyba]: Panevėžio apskrities Gabrielės Petkevičaitės-Bitės viešoji biblioteka, 2015, p. 20. ISBN 978-9955-659-63-1.

1996 m. J. Miltinio bute (Algirdo g. 54-19) įkuriamas ir atidaromas Juozo Miltinio palikimo studijų centras.

1996 m. Viktorija Vitkienė, vykdydama savo vyro aktoriaus Kazimiero Vitkaus (1921–1995) valią, testamentu Juozo Miltinio palikimo studijų centrui paliko visą jo surinktą istorinę medžiagą apie Panevėžio teatrą, taip pat jo asmeninius daiktus.

1997 m. gavus Lietuvos Vyriausybės paramą, memorialinė režisieriaus aplinka buvo praplėsta, įrengiant ekspozicijos ir kamerinių renginių salę. Nauja įrengta ekspozicija „Juozo Miltinio gyvenimas ir teatras“ su parodų sale suteikė galimybes keisti ir išplėsti vykdomų kultūrinių veiklų pobūdį ir mastą.Juozo Miltinio palikimo studijų centras – nuo įkūrimo iki šiandienos.  Panevėžio kraštas virtualiai (nuoroda tikrinta 2021-12-15).

2006 m. J. Miltinio fondas pripažintas nacionalinės reikšmės dokumentinio paveldo objektu ir įtrauktas į UNESCO programos „Pasaulio atmintis“ Lietuvos nacionalinį registrą.

2006 m. pradėtas J. Miltinio ir K. Vitkaus rankraštinio palikimo skaitmeninimas. Sukurta Juozo Miltinio palikimo studijų centro duomenų bazė su internetine prieiga www.miltinis.lt.

2008–2009 m. Panevėžio apskrities G. Petkevičaitės-Bitės viešoji biblioteka išleido šios bibliotekos katalogą ir katalogo rodykles „Juozo Miltinio asmeninė biblioteka“.

2013 m. J. Miltinio asmeninės bibliotekos spaudinių bibliografiniai aprašai patalpinami LIBIS elektroniniame kataloge.
miniatiūra|325x325px|Juozo Miltinio memorialinio buto ekspozicijų erdvė
2018 m. įgyvendinus projektą „Režisieriaus palikimas – modernios visuomenės poreikiams“, Juozo Miltinio palikimo studijų centre įrengta inovatyvi ir šiuolaikiška ekspozicijų erdvė.

Nuo 2022 m. autentiška J. Miltinio namų erdvė vadinama Juozo Miltinio memorialiniu butu.

 Veikla 
Juozo Miltinio memorialiniame bute saugoma dalis legendinio režisieriaus J. Miltinio palikimo. Jo asmeninėje bibliotekoje – 3 364 egzemplioriai knygų ir žurnalų. Tai filosofinė, psichologinė, grožinė literatūra, sociologijos, teatro ir kino, medicinos ir pedagogikos leidiniai, enciklopedijos, įvairiakalbiai žodynai. Sukauptos knygos prancūzų, anglų, vokiečių, italų, ispanų, graikų, lietuvių, japonų ir kitomis kalbomis.Juozo Miltinio (1907–1994) asmeninė biblioteka.  Panevėžio apskrities Gabrielės Petkevičaitės-Bitės viešoji biblioteka (nuoroda tikrinta 2021-12-15). Fonde taip pat saugomi visą gyvenimą J. Miltinio kaupti kūrybos ir veiklos dokumentai, susiję su Panevėžio, Lietuvos ir Europos kultūrinio ir visuomeninio gyvenimo įvykiais ir kultūros veikėjais. Tai – asmens dokumentai, apdovanojimai, garbės vardų suteikimo liudijimai, jubiliejiniai sveikinimai, korespondencija (laiškai, telegramos), literatūra apie J. Miltinį, pjesių vertimai, užrašai, konspektai, piešiniai. Katalogų, programų, dailės kūrinių atvirukų kolekcija, fotografijos. Fondo dokumentų chronologinės ribos 1927–1997 m. Fondą sudaro 1 009 saugojimo vienetai.Rinkiniai. Juozo Miltinio memorialinis butas (nuoroda tikrinta 2023-12-29).

Juozo Miltinio memorialiniame bute saugomas ir aktoriaus, teatro metraštininko K. Vitkaus Panevėžio dramos teatro archyvas. Tai turtingas kultūrinio paveldo archyvas: spektaklių, kino, gastrolių, aktorių veiklos, asmeninio gyvenimo fotonuotraukos ir jų negatyvai, skaidrės, pjesės. Aštuonios didelio formato knygos su chronologine seka suklijuotomis publikacijų iškarpomis apie teatrą nuo 1940 iki 1995 m., aktorių užimtumo dienoraščiai.

Saugomas kultūros paveldas tiriamas ir skaitmeninamas, pristatomas spaudoje, leidžiami leidiniai. Rengiamos dailės ir dokumentų parodos, kameriniai vakarai, konferencijos, vyksta edukaciniai užsiėmimai, vedamos ekskursijos grupėms ir pavieniams asmenims. Įgyvendinami bendri projektai su miesto ir regiono mokyklomis, teatrais ir muziejais.

 Išnašos 

 Nuorodos 
 Juozo Miltinio memorialinio buto interneto svetainė
 Interaktyvi prieiga prie Juozo Miltinio kultūrinio paveldo
 Virtuali paroda „Juozo Miltinio palikimo studijų centrui – 20“
 Vaizdo įrašas „Juozo Miltinio memorialinis butas“

Kategorija:Bibliotekos
Kategorija:Lietuvos paveldas
Kategorija:Lietuvos asmenybių muziejai
Kategorija:Panevėžio muziejai